OBČINSKA VOLILNA KOMISIJA

OBČINE GORNJI PETROVCI 

GORNJI PETROVCI 31/E
9203 PETROVCI 

tel. št. 556 90 06, 051 658 240  
Številka: 041-0026/2026-1
Datum: 01.09.2026
POLITIČNE STRANKE
DRUGE ORGANIZACIJE OBČANOV V OBČINI

OBČANI

ZADEVA: Imenovanje volilnih odborov  
Spoštovani!

Predsednik Državnega zbora RS je razpisal redne volitve v občinske svete in redne volitve županov, župan občine pa je razpisal redne volitve članov svetov krajevnih skupnosti na območju Občine Gornji Petrovci. Lokalne volitve bodo v nedeljo, 15. novembra 2026. 

V skladu z določili Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12, 68/17, 93/20 – odl. US, 102/24 in 10/26)  glasovanje na voliščih vodijo volilni odbori.

Politične stranke, druge organizacije občanov v občini ter občani lahko občinski volilni komisiji dajo svoje predloge za imenovanja predsednika in članov volilnega odbora ter njihovih namestnikov.

Volilni odbor imenuje občinska volilna komisija, sestavljajo jih pa predsednik in člani volilnega odbora ter njihovi namestniki in se imenujejo izmed občanov, ki imajo stalno prebivališče v občini in imajo volilno pravico. 
Predsednik, član volilnega odbora in njun namestnik ne more biti zakonec, oče, mati, otrok, sestra ali brat, posvojitelj ali posvojenec kandidata v volilni enoti, v kateri je ta volilni odbor imenovan, niti ne more živeti s kandidatom v zunajzakonski skupnosti ali registrirani istospolni partnerski skupnosti.

Oseba, imenovana v volilni odbor, je dolžna obvestiti občinsko volilno komisijo v treh dneh po javni objavi kandidatur o svojem sorodstvenem ali drugem razmerju s kandidatom. Če tega ne stori ali če poda o tem lažno izjavo, se lahko kaznuje za prekršek.

Predlagatelj mora ob vložitvi predlogov za člana volilnega odbora za vsakega od kandidatov za predsednika in člana volilnega odbora oziroma njihove namestnike priložiti njegovo pisno izjavo, da soglašajo z imenovanjem v volilni odbor, in njegovo pisno izjavo, da bodo najpozneje v treh dneh po javni objavi kandidatur obvestili volilno komisijo o sorodstvenem ali drugem razmerju s kandidatom (vzorec izjave – soglasja, vam pošiljamo v prilogi).


Predsedniku, članu volilnega odbora in njihovemu namestniku, ki je s kandidatom v sorodstvenem ali drugem razmerju, preneha funkcija v volilnem odboru. Pristojna volilna komisija ga razreši in imenuje nadomestnega predsednika oziroma člana volilnega odbora ali njihovega namestnika.


Volilni odbor na volišču skrbi za pripravo volišč, za pravilnost glasovanja, za to, da sta omogočeni svoboda in tajnost glasovanja, skrbi za red in mir na volišču, ugotavlja volilno pravico volivcev po volilnem imeniku, ugotavlja izid volitev na volišču...

Člani volilnega odbora ne morejo kandidirati na volitvah,  ne morejo biti člani več kot enega volilnega organa in ne morejo biti predstavniki oz. zaupniki kandidatov.

Na podlagi navedenega vas pozivamo, da čim prej oz. najkasneje do 17.09.2026 podate svoje predloge za člane volilnih odborov s priloženo podpisano izjavo kandidata. Predloge posredujte na naslov: Občinska volilna komisija občine Gornji Petrovci, Gornji Petrovci 31/e, 9203 Petrovci ali na elektronsko pošto: obcina.gpetrovci@siol.net.  
S spoštovanjem,

 Predsednica








Občinske volilne komisije









  občine Gornji Petrovci








             Suzana Luthar Petovar
Priloga:
· Obrazec - predlog za imenovanje volilnega odbora
· Izjava - soglasje kandidata za člana volilnega odbora 
